Op Reis: July 2011
Die lekkerste kuiers of vakansies is mos daai wat jy so op die ingewing van die oomblik doen.
Wel, hier in Oz is dit nie anders nie. 10uur Saterdag oggend sê Ellis dat hy oor 'n uur ry om te gaan sneeu soek!
Opeens is ons kalm huis omskep in 'n malhuis - soos gewoonlik....
Sneeu is nat en tussen my eie pakkery skree ek vir kids om ekstra stel klere in te pak. Ek weet nie eens hoe ver ons gaan moet ry om sneeu te kry nie - dalk moet ons oorslaap :). Nou gee ek opdrag om ekstra stel onderklere in te sit en toiletries.
Onthou 'n serp en handskoene, het julle ooit mussies? O genade, onthou tog om sonbrille in te pak. Ek het eenkeer gelees dat mens kan blind raak as die son op sneeu skyn....of het ek?
Soos net 'n ma kan kry ek dit reg om binne die uur te pak, die kids uit te sort, snacks in te pak en ook ontbyt te maak van scramble eggs en toast. Binne die uur is ons klaar gepak, geeet en gereed om te ry.
Marysville is presies 139km van ons huis af en dis in die Yarra Ranges waar ons besluit ons wil sneeu sien.
Jy moes in Februarie 2009 oor die nuus gesien het van die vreeslike brande in Australia? Dit was so paar maande voor ons oorgekom het en in die tyd wat Ellis kom werk soek het.
Hier stop ons by 'n pragtige meer binne die Yarra Ranges
Marysville het voor die vreeslike brande wat hier bekend staan as Black Saturday 'n populasie van 500 mense gehad. Op 7 Februarie 2009 het die brand ontstaan en op 19 Februarie 2009 was die doodsyfer 45 (net in Marysville) en 90% van die dorpie is verwoes. Die Laerskool, Polisiestasie en amper al die huis het afgebrand. Die inwoners wat dit kon maak het in die Alexandra High School gaan skuiling soek. As jy op Google Earth gaan kyk sal jy sien hoe die dorp gelyk het voor die brande, maar nou is daar net 'n paar huise, 'n tydelike plek waar jy ski toerusting kan huur en 'n nuwe bakkery.
Die Bakery Cafe. Hulle het die heerlikste tuisgebakte eetgoed en dis die naaste wat ek ooit aan 'n tuisnywerheid in Australia gekom het.
Natuurlik het die Van Rooyens geen sneeu klere nie en gaan huur toe sommer by die tydelike ski hire winkeltjie. Duidelik is hy nog nie herbou na die brande nie en hulle doen sommer besigheid vanuit 'n 'container' vir die oomblik.
Vanuit Marysville is dit net so 30km dan bereik jy die Mountain Lake Alpine Resort waar daar heerlik geski word. Ons het absoluut geen ondervinding in ski nie en het besluit om op ons skiborde te bly vir die dag.
ier volg so paar fototjies van ons. Ek en Ellis wat ons soos kinders gedra en ons kinders wat nie kan glo dat hulle ma en pa soos kinders kan aangaan nie!
Ja, ons het dit vreeslik baie geniet en sodra die winter uitverkopings begin gaan ons beslis vir ons elkeen 'n ski-pak koop en ja, vlg jaar boek ons vir 'n naweek / week by 'n ski oord in en gaan vir ski lesse en die hele kaboel.